Bidu tas-Sena Skolastika 2019-2020 fl-iskejjel tal-Knisja Bi tħejjija għall‐ftuħ tas‐sena skolastika, l‐Isqof Awżiljarju Joseph Galea‐Curmi ltaqa' mal‐edukaturi l‐ġodda fl‐iskejjel tal‐Knisja waqt seminar organizzat mis‐Segretarjat għall‐Edukazzjoni Nisranija. L‐Isqof rringrazzja lill‐għalliema u wera l‐apprezzament tal‐Knisja f'Malta għall‐ħidma tagħhom. Hu stedinhom biex fis‐servizz li jagħtu jgħaqqdu flimkien żewġ aspetti importanti: il‐professjonalità u x‐xhieda ta' ħajja Nisranija. Hu qal li l‐edukazzjoni fl‐iskejjel tal‐Knisja għandha tkun sostnuta bil‐valuri tal‐Evanġelju u tgħin lill‐istudenti biex ikollhom l‐għeruq tagħhom f'dawn il‐valuri. L‐Isqof Galea‐Curmi tkellem dwar l‐importanza li l‐edukazzjoni fl‐iskejjel tal‐Knisja tgħin lill‐istudenti biex fihom jikber impenn soċjali għall‐iżvilupp ta' soċjetà inklussiva u ġusta li hi fi dmir li toffri wens lil min hu batut. L‐Isqof irrefera għat‐tagħlim tal‐Papa Franġisku dwar ir‐rispett lejn il‐ħolqien u appella biex l‐edukaturi jrawmu fl‐istudenti kuxjenza ambjentali. Fil‐jiem li ġejjin madwar 17,000 student u aktar minn 2,500 edukatur ser jibdew sena skolastika ġdida fl‐iskejjel tal‐Knisja. L‐istudenti ser ikunu qed jattendu f'waħda mis-60 skola fil‐livelli kindergarten, primarju, sekondarju u s‐sitt sena post‐sekondarja. Matul dan is‐sajf saru diversi xogħlijiet ta' tisbiħ u manutenzjoni fl‐iskejjel. Fl‐iskola sekondarja ta' St Joseph f'Tas‐Sliema u fil‐Kulleġġ ta' Stella Maris, il‐Gżira, qed isir ukoll xogħol ta' tkabbir bil‐għan li l‐istudenti jkollhom spazji akbar u aktar moderni. Minbarra r‐reklutaġġ tal‐għalliema, learning support educators (LSEs) u edukaturi tal‐kindergarten, tkompla wkoll il‐programm miftiehem ma' Jobsplus għall‐impjieg ta' persuni b'diżabbiltà. F'din is‐sena skolastika bdiet titħaddem ir‐riforma tas‐sapport tal‐istudenti fl‐ewwel sena kindergarten u qed tkompli r‐riforma tal‐Learning Outcome Framework fit‐tieni sena kindergarten, fir‐raba' sena primarja u fit‐tieni sena sekondarja. Is‐Segretarjat għall‐Edukazzjoni Nisranija temm il‐proċess ta' reġistrazzjoni tat‐tfal fl‐iskejjel tal‐Knisja għas‐sena skolastika l‐ġdida, li matulu rċieva mat‐3,700 applikazzjoni għal 1,585 post vakanti. www.knisja.mt www.knisja.mt/ritratti
L-Isqof Galea-Curmi jiltaqa' mal-edukaturi l-ġodda tal-iskejjel tal-Knisja